[{"text_idx": "#000000", "text": "Er mwyn i feddygon ddeall pam rydych chi\u2019n cael symptomau, mae angen iddyn nhw ddeall natur y symptomau yma. Lawrlwythwch y traciwr symptomau a darllenwch yr adran yma i ddeall sut i ddefnyddio\u2019r traciwr."}, {"text_idx": "#000003", "text": "Bydd eich meddyg am wybod:"}, {"text_idx": "#000004", "text": "y math o symptomau (e.e. poen pelfig, poen mislif, symudiadau coluddyn poenus)\npa mor aml mae\u2019r symptomau\u2019n digwydd (e.e. o dro i dro, yn rheolaidd)\na yw\u2019r symptomau\u2019n digwydd mewn patrwm ailadroddus penodol (e.e. cysylltiedig a\u0302\u2019r mislif)\npa mor ddifrifol yw\u2019r symptomau, er enghraifft effaith ar weithgareddau bob dydd (e.e. anhawster yn mynd i\u2019r ysgol neu\u2019r gwaith)"}, {"text_idx": "#000005", "text": "Y tri rheswm mwyaf cyffredin dros oedi mewn diagnosis yw: credu bod eich symptomau\u2019n normal, camgymryd eich symptomau am gyflwr arall, neu gymryd meddyginiaeth sy\u2019n rheoli eich symptomau \u2013 hyd yn oed os nad dyna pam rydych chi\u2019n cymryd y feddyginiaeth."}, {"text_idx": "#000006", "text": "Yn aml, bydd meddygon yn gofyn i chi gadw dyddiadur symptomau neu draciwr symptomau am gyfnod o amser i helpu a\u0302\u2019r sgwrs yma. Mae tracio\u2019n golygu gwneud nodyn o symptomau (math, pa mor aml, patrwm, difrifoldeb) dros gyfnod o amser. Bydd angen gwneud hyn am rai misoedd fel arfer."}, {"text_idx": "#000007", "text": "Mae llawer o ffyrdd o dracio symptomau gynaecolegol, ond nid yw pob traciwr wedi\u2019u dylunio\u2019n benodol i dracio symptomau mewn ffordd sy\u2019n ddefnyddiol i feddygon. Mae rhai tracwyr wedi\u2019u creu i ddeall y gylchred fislifol neu ffrwythlondeb. Bydd eraill wedi\u2019u dylunio ar gyfer symptomau gynaecolegol, ond efallai y byddan nhw\u2019n gofyn gormod o gwestiynau neu ddim yn gofyn y cwestiynau cywir i helpu eich sgwrs gyda meddyg."}, {"text_idx": "#000008", "text": "Datblygon ni Draciwr Symptomau Endometriosis Cymru i\u2019ch helpu chi i dracio symptomau mewn ffordd a fydd yn helpu i gynnal trafodaethau gyda meddyg. Dyluniwyd y Traciwr Symptomau i\u2019ch helpu chi i egluro eich symptomau mislifol neu gynaecolegol wrth eich Meddyg Teulu neu weithiwr iechyd proffesiynol arall. Mae\u2019r traciwr yn canolbwyntio ar y pynciau y mae\u2019n fwyaf defnyddiol gwybod amdanynt wrth benderfynu ar y llwybr gofal ar gyfer pobl sydd a\u0302 symptomau a allai fod yn endometriosis. Bydd y traciwr yn eich helpu i adeiladu proffil o\u2019ch symptomau y gallwch ei ddangos i\u2019ch meddyg."}, {"text_idx": "#000010", "text": "Mae dwy ran i\u2019r traciwr. Mae\u2019r rhan gyntaf yn gofyn amdanoch chi a\u2019ch hanes meddygol, ac mae\u2019r ail ran yn gofyn am eich symptomau."}, {"text_idx": "#000011", "text": "Amdanoch chi a\u2019ch hanes meddygol"}, {"text_idx": "#000012", "text": "Mae\u2019r traciwr yn gofyn rhai cwestiynau sylfaenol fel eich oedran, oes ganddoch chi aelod o\u2019r teulu ag endometriosis, pa mor hir yw eich mislif fel arfer, a dyddiad eich mislif diwethaf."}, {"text_idx": "#000013", "text": "Mae hefyd yn gofyn a ydych chi wedi gweld meddyg am eich symptomau, a ymchwiliwyd i\u2019r symptomau, ac a ydych chi\u2019n cymryd meddyginiaeth a allai effeithio ar ddwyster neu effaith eich symptomau. Dim ond y tro cyntaf y byddwch chi\u2019n defnyddio\u2019r traciwr y bydd angen llenwi\u2019r rhan yma, neu os bydd eich atebion wedi newid ers y tro diwethaf i chi eu hateb."}, {"text_idx": "#000014", "text": "Eich symptomau ac effaith eich symptomau"}, {"text_idx": "#000015", "text": "Yma mae\u2019r traciwr yn gofyn am gyfres benodol o symptomau ac a ydych chi wedi profi rhai ohonyn nhw dros y 24 awr. Mae\u2019n iawn os nad ydych chi wedi profi rhai o\u2019r symptomau. Mae\u2019r ffaith fod y symptomau\u2019n mynd a dod yn wybodaeth ddefnyddiol i\u2019ch meddyg. Nid yw\u2019n gofyn i chi am bob symptom endometriosis posib. Mae\u2019n gofyn am nifer fach o symptomau sy\u2019n gwahaniaethu endometriosis rhwng cyflyrau eraill tebyg. Dylech gwblhau\u2019r rhan yma bob tri diwrnod."}, {"text_idx": "#000016", "text": "Mae\u2019r traciwr yn gofyn sut mae eich symptomau yn effeithio arnoch chi mewn dwy ffordd."}, {"text_idx": "#000017", "text": "Yr effaith ar eich gallu i gyflawni gweithgareddau bob dydd"}, {"text_idx": "#000018", "text": "Dylech ddefnyddio\u2019r traciwr bob tri diwrnod am o leiaf dri mis (neu dros dri mislif), hyd yn oed os nad ydych chi\u2019n profi symptomau. Bydd eich meddyg yn ei chael yn ddefnyddiol gweld patrwm eich symptomau cyn y gallan nhw benderfynu ar y llwybr gofal gorau i chi. Drwy ddefnyddio\u2019r traciwr yn rheolaidd, byddwch chi\u2019n cofnodi effaith eich symptomau ar adegau gwahanol o\u2019ch cylchred fislifol (pan fyddwch chi\u2019n gwaedu, yng nghanol y gylchred, a hefyd cyn eich mislif)."}, {"text_idx": "#000019", "text": "Ewch a\u0302 chanlyniadau eich traciwr symptomau gyda chi pan fyddwch chi\u2019n ymweld a\u0302\u2019ch meddyg. Bydd y wybodaeth yma\u2019n ddefnyddiol i\u2019ch meddyg wrth benderfynu ar y llwybr triniaeth gorau i chi. Y mwyaf y byddwch chi\u2019n defnyddio\u2019r traciwr, y mwyaf manwl fydd y darlun o\u2019ch symptomau a\u2019u heffaith i\u2019ch Meddyg Teulu neu weithiwr gofal iechyd proffesiynol. Efallai y byddwch chi am rannu\u2019r wybodaeth yma gyda\u2019ch Meddyg Teulu cyn eich apwyntiad. Cysylltwch a\u0302\u2019ch meddygfa i ganfod y ffordd orau i wneud hyn."}, {"text_idx": "#000020", "text": "Sut dylwn I baratoi am apwyntiad gyda\u2019r meddyg?\nA all endometriosis ddiflannu ar ei ben ei hunan?\nA yw\u2019n normal I ryw frifo pan fydd gennych chi endometriosis?"}, {"text_idx": "#000021", "text": "Allwch chi ddim dweud bod gan rywun endometriosis drwy edrych arnyn nhw. Sut mae byw gyda chlefyd anweledig yn teimlo?"}, {"text_idx": "#000022", "text": "Triniaeth Deg i Ferched Cymru"}, {"text_idx": "#000023", "text": "Tybed oes gen i endometriosis?\nPam ei bod hi\u2019n cymryd mor hir i gael diagnosis o endometriosis?\nA yw endometriosis yn anabledd?"}, {"text_idx": "#000024", "text": "Pam ei bod hi\u2019n cymryd mor hir i gael diagnosis o endometriosis?"}, {"text_idx": "#000025", "text": "A yw endometriosis yn anabledd?"}]